open-index/open-wikipedia-markdown huggingface dataset:
Օլգա Բրիզգինա

**Օլգա Արկադևնա Բրիզգինա** (, նախքան ամուսնությունը՝ Վլադիկինա (*Владыкина*), ), խորհրդային թեթևատլետ (սպրինտ)։ Աշխարհի ռեկորդակիր (թիմում), աշխարհի և Օլիմպիական խաղերի չեմպիոն։ ԽՍՀՄ սպորտի վաստակավոր վարպետ (1987), Ուկրաինայի ֆիզկուլտուրայի ու սպորտի վաստակավոր աշխատող (2013)։ Հանդես է եկել «Դինամո» (Լուգանսկ) ակումբում։

## Կենսագրություն
Օլգա Բրիզգինան ծնվել է 1963 թվականի հունիսի 30-ին Կրասնոկամսկում։ Սպորտով զբաղվել սկսել է հայրենի քաղաքի մանկապատանեկան մարզադպրոցում (առաջին մարզիչը եղել է Գալինա Վասիլևնա Սվեշնիկովան)։ 1979 թվականին Օլգա Բրիզգինան տեղափոխվել է Վորոշիլովգրադ, որտեղ սկսել է մարզվել Վլադիմիր Անդրեևիչ Ֆեդորեցի մոտ։ Առաջին լուրջ հաջողությանը հասել է 1983 թվականին, երբ դարձել է ԽՍՀՄ չեմպիոն։ Բոյկոտի պատճառով բաց թողնելով 1982 թվականի Օլիմպիական խաղերը՝ Օլգա Բրիզգինան հաղթել է «Дружба»-84 մրցաշարում, ինչպես նաև ԽՍՀՄ հավաքականի կազմում նվաճել է 1985 թվականի Եվրոպայի գավաթը։

400 մետր վազքատարածությունում իր առաջին անձնական ռեկորդը, որ միաժամանակ նաև ԽՍՀՄ ռեկորդ էր, Օլգա Բրիզգինան սահմանել է 1985 թվականի Աշխարհի գավաթի խաղարկության եզրափակչում Մարիտա Կոխի հետ վազքի ժամանակ։ Գերմանուհին այդ ժամանակ թարմացրել է աշխարհի ռեկորդը (47.60 վայրկյան), իսկ Օլգա Բրիզգինան վերջնագծին հասել է երկրորդը (48.27 վայրկյան)։

1987 թվականին Օլգա Բրիզգինան դարձել է աշխարհի չեմպիոն։

1988 թվականին Սեուլում անցկացված Օլիմպիական խաղերում Օլգա Բրիզգինան վաստակել է երկու ոսկե մեդալ։ Նա առաջինն է եղել 400 մետր վազքատարածությունում, ինչպես նաև ԽՍՀՄ հավաքականի կազմում հաղթել է 4x400 մետր փոխանցավազքում, որտեղ ԽՍՀՄ հավաքականը սահմանել է աշխարհի ռեկորդ՝ 3 րոպե, 15.17 վայրկյան։ Եզրափակչում ԽՍՀՄ հավաքականի մարզուհիները հաղթել են ԱՄՆ հավաքականի դեմ լարված մենամարտում։ Օլգա Բրիզգինան, որ վազում էր վերջինը, փոքր առավելությամբ առաջ է անցել Ֆլորենս Գրիֆիտ-Ջոյներից։

Տոկիոյում անցկացված 1991 թվականի աշխարհի առաջնությունում Օլգա Բրիզգինան հաղթե է 4x400 մետր փոխանցավազքում։ 1992 թվականին Բարսելոնայում անցկացված Օլիմպիական խաղերում նա ոսկե մեդալի է արժանացել 4x400 մետր փոխանցավազքում (ԱՊՀ)։

1992 թվականին Օլգա Բրիզգինան հեռացել է մեծ սպորտից։ Նա եղել է թեթև ատլետիկայի «Դինամո» մանկապատանեկան մարզադպրոցի տնօրենը, ապա դարձել է Ուկրաինայի թեթև ատլետիկայի հավաքականի Լուգանսկի մարզի թիմի ավագ մարզիչ։

Օլգա Բրիզգինան պարգևատրվել է «Ժողովուրդների բարեկամության» շքանշանով, «Աշխատանքային արիության համար» մեդալով, Ուկրաինայի նախագահի տարբերանշանով և ձեռքբերումների համար II աստիճանի շքանշանով (2002)։ Արժանացել է Լուգանսկի պատվավոր քաղաքացու կոչման։

## Ընտանիք
1986 թվականին Օլգա Բրիզգինան ամուսնացել է խորհրդային թեթևատլետ Վիկտոր Բրիզգինի հետ։ Նրանք ունեն երկու դուստր։ Բրիզգինների ավագ դուստրը՝ Ելիզավետա Բրիզգինան, Ուկրաինայի թեթև ատլետիկայի հավաքականի անդամ է, Եվրոպայի չեմպիոն և Օլիմպիական խաղերի մեդալակիր։

## Անձնական ռեկորդներ
* 200 մետր 22.44 վայրկյան — 1985
* 400 մետր 48.27 վայրկյան — 1985

## Ծանոթագրություններ

## Արտաքին հղումներ
* Օլգա Բրիզգինան people.ru կայքում
* Կենսագրություն

Կատեգորիա:Ժողովուրդների բարեկամության շքանշանի դափնեկիրներ
Կատեգորիա:ԽՍՀՄ օլիմպիական չեմպիոններ
Կատեգորիա:Ռուս թեթևատլետներ
Աֆշան Ազադ

**Աֆշան Ազադ** (, ), բելգիական ծագմամբ բրիտանացի դերասանուհի։ Հայտնի «Հարի Փոթերի» ֆիլմի Պադմա Պատիլի դերով։

## Կենսագրություն
Աֆշան Ազադը ծնվել է 1988 թվականի` փետրվարի 12-ին Լոնգսայթում (Մանչեսթեր, Անգլիա)։ Աֆշանն ընտանիքի միակ դուստրն է, նա ունի երեք եղբայր։ Դերասանուհին ծագումով բելգիացի է։

Սովորել է «Whalley Range High School» դպրոցում, այնուհետև «Xaverian College» քոլեջում ուսումնասիրել է քիմիա, կենսաբանություն և անգլերեն։

## Կարիերա
Ազադը խաղացել է Պադմա Պատիլի դերը Հարի Փոթերի չորս ֆիլմերում, սկսած 2005 թվականից։ Լրտեսները այցելեցին այն դպրոցը որտեղ սովորում էր Ազադը և մի քանի դասալսումներից հետո ընտրեցին իր դերը։

## Անձնական կյանք
Հարի Փոթեր ֆիլմի նկարահանումների ժամանակ Աֆշանն ընկերացել էր դերասանններ Բոնի Ռայթի(Ջիննի Ուիզլիի դերում) և Քեթի Լյունգի(Ջոու Չանգի դերում) հետ։

### Ծեծ և հետաքննություն
Մուսուլման Աֆշան Ազադը, հարաբերությունների մեջ էր երիտասարդ տղայի հետ, ով պաշտում էր հունդուիզմը և դրա պատճառով դարձավ իր ընտանիքի կողմից հարձակումի զոհ։

Նա բազմիցս ենթարկվել է դաժան ծեծերի։ 2010 թվականի հունիսի սկզբին հոր Աբդուլի և ավագ եղբոր Աշվարի կողմից հերթական ծեծից հետո աղջկան հաջողվեց փախչել և դիմել ոստիկանության օգնությանը։ Ոստիկանությունուն աղջիկը պատմել է, որ նրանք (իր հայրը և եղբայրը) փորձում են սպանել նրան, որպես «ընտանիքի պատիվը պղծող»։

2011 թվականի հունվարի 21-ին Աշվարը 6 ամսով դատապարտված էր և կալանքի է ենթարկվել անմիջապես դատարանի դահլիճից։

## Ֆիլմագրություն

## Ծանոթագրություններ

## Արտաքին հղումներ
* 

Կատեգորիա:21-րդ դարի անգլիացի դերասանուհիներ
Կատեգորիա:Անգլիացի կինոդերասանուհիներ
Կատեգորիա:Դերասանուհիներ այբբենական կարգով
Մյուֆիդե Քադրի

**Մյուֆիդե հանըմ Քադրի** (, ), թուրք նկարչուհի և կոմպոզիտոր, Թուրքիայի առաջին նկարչուհիներից մեկը։ Քարդին առաջին կինն է, որը Օսմանյան կայսրությունում եղել է պրոֆեսիոնալ նկարչության ուսուցչուհի։ Նա հիմնականում մարդկային կյանքի դրվագներ է պատկերել։

## Կենսագրություն
Մյուֆիդեն դեռ մանուկ հասակում կորցրել է մորը։ Նրան որդեգրել է իր հեռավոր բարեկամ Քադրի բեյը, ով երեխա չի ունեցել։ Նա տանը պարապել է կրկնուսույցների հետ, ովքեր բացահայտել են աղջկա նկարչական տաղանդը։
thumb|left|187x187px|Ինքնադիմանկար
Նա սկսել է զբաղվել նկարչությամբ 10 տարեկանից սկսած և վարպետության դասեր է առել Օսման Համդի Բեյից։ Այնուհետև դասեր է առել Սալվատորե Վալերիից (1856—1946), ով «Սանայե Նեֆիսե Մեքթեբի» արվեստների դպրոցի պրոֆեսոր էր։ Նա սովորել է նվագել ֆորտեպիանո, ջութակ և երաժշտական ավանդական գործիքներ, այնպիսիք ինչպիսիք են ուդը և քամանչան։

Համդի բեյի պնդմամբ, նա իր նկարներից մի քանիսը ուղարկել է Մյունխեն, որտեղ նկարները արժանացել են ոսկե մեդալների։ Շուտով երբ նա նշանակվեց Ստամբուլի աղջիկների երաժշտական դպրոցի ուսուցչուհի, Քադրիին առաջարկեցին զբաղեցնել նաև արվեստների և ասեղնագործության ուսուցչուհու հաստիքը։ 
Ադիլե սուլթանի պալատում նա նկարչության դասեր է տվել Աբդուլ Համիդ II սուլթանի դստերը։ Այդ ընթացքում նա գրել է նաև երաժշտություններ՝ տարբեր ստեղծագործությունների համար։

1921 թվականին Մյուֆիդե Քադրիի մոտ ախտորոշվել է տուբերկուլոզ։ Հիվանդությունը ախտորոշվել է շատ ուշ, ինչի արդյունքում հնարավոր չի եղել փրկել նրա կյանքը։ Մահացել է 1922 թվականին։ Մահվանից հետո Քադրիի 40 նկարները հատկացվել են «Նկարիչների օսմանյան միությանը»։

## Ընտրյալ նկարներ

File:Müfide kadri Kitap Okuyan kadın.jpg|Գիրք կարդացող կինը
File:Kadri-Lute.jpg|Ուդ նվագող կինը
File:Kadri-Praying.jpg|Աղոթող աղջիկը
File:Kadri-Beach.jpg|Սիրեցյալները լողափում

## Ծանոթագրություններ

Կատեգորիա:Թուրք նկարիչներ
Կատեգորիա:Թուրք կոմպոզիտորներ
Կատեգորիա:Օսմանյան կայսրության թուրքեր
Կատեգորիա:Օսմանյան կայսրության նկարիչներ
Կատեգորիա:Օսմանյան կայսրության անձինք
Կատեգորիա:20-րդ դարի նկարչուհիներ
Կատեգորիա:Կին արվեստագետներ
Կատեգորիա:Տուբերկուլոզից մահացածներ
Տագանրոգ (օդերևութաբանական կայան)

**«Տագանրոգ» օդերևութաբանական կայան** (), օդերևութաբանական դիտարկումներ անցկացնելու համար ստեղծված հաստատություն ՌԴ Ռոստովի մարզի Տագանրոգ քաղաքում։ Ժամանակակից հասցեն՝ Շևչենկոյի փողոց, 143։

## Պատմություն
1815 թվականի մայիսին Տագանրոգում բացվեց Մերձազովիեում առաջին հիդրոօդերևութաբանական կայանը։ Դա հնարավոր էր դարձել քաղաքի՝ որպես խոշոր նավահանգիստ զարգանալու շնորհիվ։ Կայանն աշխատում էր Տագանրոգի արական գիմնազիային կից մինչև 1833 թվականը։ Հետազոտությունների ընթացքում ստացվող տվյալները հրապարակվում էին տեղական բաց աղբյուրներում։ Այսպես, «Տագանրոգի քաղաքապետության հուշամատյանում» հիշատակվում են 1865 թվականի օդի միջին և առավելագույն ջերմաստիճանները։

1870-ական թվականներին «Տագանրոգ» օդերևութաբանական կայանը գտնվում էր արդեն Ֆլագմանսկի զառիվայրում։ 1880 թվականին այն տեղափոխվեց փարոսի բակ այն բանից հետո, երբ կառուցվեց փարոսը։ Այնտեղ կայանը գործեց մոտ մեկ դար։ Ժամանակի ընթացքում հաստատությունը կատարելագործեց իր սարքավորումները և դիտարկումների արդյունքները փոխանցելու եղանակները։ Սկզբում հաստատությունն ուներ պարզունակ միջոցներ։ Հավաքված տեղեկությունը նախ հաղորդվում էր նավահանգստի գրասենյակ, ապա հատուկ ազդանշանային դրոշակների օգնությամբ տեղեկությունը հաղորդվում էր խարսխակայանում կանգնած նավերին։ Երբ ստեղծվեց հեռագրական ապարատը, տեղեկատվական ամփոփագրերը սկսեցին ստանալ մոտակա նավահանգիստները։ Եղանակի մասին տեղեկացրել են օրական ութ անգամ, ծովի մասին՝ երեք անգամ։ Պահպանվել են դիտարկումների գրքեր, որոնցում երևում է, որ դիտարկման արդյունքները գրվել են գեղագրական ձեռագրով, գրանցվել են տեղեկություններ տեղումների քանակի, ծովի մակերեսի և օդի ջերմաստիճանի մասին։ XX դարի սկզբին կայանի կարիքների համար սկսեցին օգտագործել ռադիոն։ Հիմնարկության աշխատանքը դադարեցվել է 1917 թվականի դեկտեմբերին՝ Հոկտեմբերյան հեղափոխությունից հետո և 1921 թվականի դեկտեմբերին՝ Քաղաքացիական պատերազմի ժամանակ։

Տագանրոգի օդերևութաբանական կայանը աշխատանքը դադարեցրել է քաղաքի օկուպացման ընթացքում՝ 1941 թվականի հոկտեմբերից մինչև 1943 թվականի օգոստոս։ 1970-ական թվականներին կայանը տեղափոխվել է Շևչենկոյի փողոց, 143, որտեղ գտնվում է նաև XXI դարում։ Այն զբաղեցնում է 26 x 26 մետր չափսերի տարածք։ Այնտեղ դիտարկումներն անցկացվում են խոնավաջերմաչափային խցիկների, քամու ցուցիչների և «խելացի սարքերի» օգնությամբ։ Կայանն իրականացնում է ափամերձ ծովային, ճառագայթաչափական դիտարկումներ, ինչպես նաև իրականացվում է շրջակա միջավայրի ֆոնային աղտոտման դիտարկում։ Ստացված արդյունքները փոխանցվում են հիդրոօդերևութաբանական կայան և հիդրոօդերևութաբանական վարչություն։ Կայանի աշխատակազմում 8 հոգի է։

2015 թվականի դրությամբ Տագանրոգի կայանի մասնագետները ուսումնասիրում են ծովի ռեժիմը ափամերձ գոտում, զբաղված են օդի աղտոտվածության դիտարկմամբ։ Հետազոտությունների համար օգտագործվում են հեռագործ եղանակներ։ Տագանրոգի օդերևութաբանական կայանից ստացվող տեղեկությունն օգտագործվում է ամբողջ Ռոստովի մարզի տարածքում կանխատեսումները կազմելիս։ 2015 թվականին հաստատությունը նշել է հիմնադրման 200-ամյակը։

## Ծանոթագրություններ

Կատեգորիա:Տագանրոգի շենքեր և կառույցներ
Կատեգորիա:Տագանրոգի տեսարժան վայրեր
Միխայիլ Բաբիչև

**Միխայիլ Անատոլևիչ Բաբիչև** (, ), բելառուս ֆուտբոլիստ, «Վիտեբսկ» ակումբի պաշտպան։

## Ակումբային կարիերա
Միխայիլ Բաբիչևը Պոստավիի «ՊՄՑ» ակադեմիայի սան է, որի հիմնադիրը եղել է իր հայրը՝ Անատոլի Բաբիչևը։ 2012 թվականին Միխայիլ Բաբիչևը տեղափոխվել է Կազանի «Ռուբին», որտեղ խաղացել է երկրորդ կազմում։ 2014 թվականի օգոստոսին հեռացել է «Ռուբինից» ու համալրել իտալական Սերիա D-ի «Կրաս» ակումբի կազմը, սակայն փաստաթղթերի հետ կապված խնդիրների պատճառով ակումբը միայն 2014 թվականի վերջին է կարողացել ֆուտբոլիստին ներկայացնել առաջնությանը մասնակցելու համար։

2015 թվականի ամռանը Միխայիլ Բաբիչևը վերադարձել է Բելառուս և սկսել է մարզվել «Վիտեբսկ» ակումբի հետ, որը գլխավորում էր ՊՄՑ-ի ակադեմիայում Միխայիլ Բաբիչևի նախկին մարզիչ Սերգեյ Յասինսկին, սակայն ակումբը չի հասցրել ֆուտբոլիստին ներառել առաջնության հայտացուցակում։ Արդյունքում Միխայիլ Բաբիչևը հոկտեմբերին համալրել է Բելառուսի առաջին լիգայի «Օրշա» ակումբի կազմը։

Մրցաշրջանի ավարտին՝ 2015 թվականի դեկտեմբերին, Միխայիլ Բաբիչևը պայմանագիր է կնքել «Վիտեբսկ» ակումբի հետ։ 2016 թվականի ապրիլի 2-ին նա կատարել է իր նորամուտը Բելառուսի Բարձրագույն լիգայում՝ որպես հենակետային կիսապաշտպան մասնակցելով «Մինսկ» ակումբի դեմ ողջ խաղին (0:1)։

### Միջազգային կարիերա
Միխայիլ Բաբիչևը հրավիրվել է Բելառուսի պատանեկան հավաքականի կազմում մասնակցելու ընկերական խաղերի ու հավաքների։ 2013 թվականի սեպտեմբերին, լինելով ռուսական «Ռուբին» ակումբի խաղացող, մերժել է հերթական հրավերը։ Հետագայում նա իր մերժումը բացատրել է հավաքների ժամանակ խաղային պրակտիկայի բացակայությամբ։

2016 թվականի մարտի 26-ին Միխայիլ Բաբիչևը նշել է իր նորամուտը Բելառուսի երիտասարդական հավաքականում՝ մասնակցելով Լեհաստանի երիտասարդական հավաքականի դեմ ընկերական խաղին (0:3)։

## Ծանոթագրություններ

## Արտաքին հղումներ
* 
* 
* 
* 
* 

Կատեգորիա:Բելառուս ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Ռուբինի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի պաշտպաններ
Լեյլա Մամեդբեյովա

**Լեյլա Ալեսքեր քըզը Մամեդբեյովա** (, ), ադրբեջանցի օդաչու, Կովկասի, Հարավային Եվրոպայի և Առաջավոր Ասիայի առաջին կին օդաչուն։
## Կենսագրություն
Լեյլա Մամեդբեյովան բարձրագույն կրթությունը ստացել է Բաքվի աէրոակումբում և իր առաջին թռիչքն իրականացրել է 1931 թվականին։

1932 թվականին նա շարունակել է կրթությունը Մոսկվայի Տուշինսկի ավիացիոն ինստիտուտում։ 1933 թվականի մարտի 17-ին Մամեդբեյովան ինքնակամ թռել է ՈՒ-2 ինքնաթիռից՝ դառնալով ԽՍՀՄ երկրորդ կինը, ով թռել է ինքնաթիռից։ 1934 թվականին դարձել է ինքնաթիռից թռչելու մրցույթի հաղթող՝ հարավկովկասյան երկրների ներկայացուցիչների մեջ։ 1941 թվականին Մամեդբեյովան արդեն եղել է ավիացիայի մայոր։ Հետագայում նա կրթել է Բաքվի աէրոակումբի սաներին։

Հայրենական մեծ պատերազմի ժամանակ Մամեդբեյովային՝ որպես չորս անչափահաս երեխաների մոր, չի թույլատրվել գնալ ռազմաճակատ։ Բաքվի աէրոակումբը փակվել է, բայց Մամեդբեյովան թույլտվություն է ստացել՝ բացելու պարաշյուտիստների և դեսանտավորների կուրսեր, որտեղ պատերազմի տարիներին պատրաստել է շուրջ 4 000 պարաշյուտիստ դեսանտավորների և հարյուրավոր օդաչուների։ Նրանցից երկուսը Ադիլ Կուլիևը և Նիկոլայ Շեմերդյաևը դարձել են ԽՍՀՄ հերոսներ։ Մամեդբեյովան իր վերջին թռիչքը իրականացրել է 1949 թվականին։

Մինչև թոշակի անցնելը եղել է ԴՕՍԱԱՖ-ի Բաքվի մասնաճյուղի փոխտնօրեն։

### Ընտանիք
Լեյլայի ավագ որդին կռվել է Հայրենական մեծ պատերազմում, իսկ կրտսեր որդին Խանլարը՝ Ղարաբաղյան պատերազմում։

## Հիշատակություններ
[200 px|right|thumb|Ադրբեջանի փոստային նամականիշ, [2009 թվական]]
* Իր կենդանության օրոք Լեյլա Մամեդբեկովային են նվիրվել մի շարք բանաստեղծություններ և կինոֆիլմեր, այդ թվում նաև Սամեդ Վուրղունի «Լեյլա» բանաստեղծությունը։
* 1995 թվականին նկարահանվել է «Լեյլա» փաստավավերագրական ֆիլմը։ 
* 2009 թվականին Ադրբեջանում թողարկվել են փոստային նամականիշեր, որոնք նվիրված են եղել Մամեդբեկովային։

## Տես նաև
* Սաբիհա Գյոքչեն

## Ծանոթագրություններ

## Արտաքին հղումներ
* Մեծ Հաղթանակ-65 
* Героические летчицы Азербайджана 
* ВСЕ ДЛЯ ФРОНТА, ВСЕ ДЛЯ ПОБЕДЫ! 

Կատեգորիա:Խորհրդային օդաչուներ
Կատեգորիա:Անձինք նամականիշերի վրա
Կատեգորիա:Կանայք Երկրորդ համաշխարհային պատերազմում
Բուլղարիայի ազգային պատմական թանգարան

**Բուլղարիայի ազգային պատմական թանգարան** (), Բուլղարիայի ամենամեծ թանգարանն է։ Գտնվում է Սոֆիայում։

## Պատմություն
Բուլղարիայի ազգային պատմական թանգարանը հիմնադրվել է 1973 թվականի մայիսի 5-ին։ Արդարադատության դատարանի շենքում 1984 թվականի մարտի 2-ին բացվել է նոր ներկայացուցչական ցուցահանդես՝ նվիրված Բուլղարական պետության 1300-տարելիցին։ 2000 թվականին թանգարանը տեղափոխվել է Սոֆիայի «Բոյանա» կառավարական շենք։

Թանգարանն իրականացնում է պատմական հուշարձանների մասնագիտական պահպանություն և վերականգնում, իսկության ուսումնասիրություն, փորձագիտական գնահատում։ Թանգարանն ունի ավելի քան 650000 հնագիտությանը, կերպարվեստին, պատմությանն ու ազգագրությանը նվիրված նմուշներ, թեև դրանց միայն 10%-ն է ներկայացված մշտապես ցուցադրությունում։ Հավաքածուներում ընդգրկված են նյութեր նախապատմական ժամանակներից մինչև մեր օրեր։

Թանգարանն ունի հանդերձարան, խորտկարան, գրադարան և հուշանվերների խանութ։

2016 թվականին թանգարանի տնօրենն է եղել պատմաբան Բոժիդար Դիմիտրովը։

## Մասնաճյուղեր
* Բոյանայի եկեղեցի, Սոֆիա
* «Կորաբ Ռադեցկի», ազգային թանգարան, Կոզլոդույ
* Զեմենի վանք, Զեմեն
* «България и славянският свят» թանգարան (նախկին՝ «Българо-Съветска дружба»)
* Քառասուն նահատակների եկեղեցի (Վելիկո Տիռնովո)
* Լիվինգստոն կղզու թանգարան, Անտարկտիկա

## Պատկերասրահ

History museum - Sofia.jpg
National Historical Museum of Bulgaria PD 2012 001.JPG
National Historical Museum Award.jpg
National Historical Museum of Bulgaria PD 2012 054.JPG
National Historical Museum of Bulgaria PD 2012 055.JPG
National History Museum, Sofia, Bulgaria 20090405 098.JPG
National History Museum, Sofia, Bulgaria 20090405 193.JPG
National History Museum, Sofia, Bulgaria 20090405 197.JPG

## Ծանոթագրություններ

## Արտաքին հղումներ
* Պաշտոնական կայք 

Կատեգորիա:Բուլղարիայի ազգային թանգարաններ
Կատեգորիա:Սոֆիայի թանգարաններ
Կատեգորիա:1973 հիմնադրված թանգարաններ
Կատեգորիա:1973 հիմնադրումներ Բուլղարիայում
Անդրեյ Զալեսկի

**Անդրեյ Զալեսկի Իվանովիչ** (, ), բելառուս ֆուտբոլիստ, «Սլուցկ» ակումբի պաշտպան։

## Կարիերա
### Ակումբային
Անդրեյ Զալեսկին ծնունդով Նովոգրուդոկ քաղաքից է։ Ֆուտբոլ խաղալ սկսել է Լիդա քաղաքի մանկապատանեկական դպրոցում։ Առաջին մարզիչը եղել է Վ. Յու. Յանչաուսկասը։

Անդրեյ Զալեսկին իր կարիերան սկսել է Մինսկի «Դինամո» ակումբում 2008 թվականին՝ խաղալով երկրորդ կազմում։ 2009 թվականի մրցաշրջանում կատարել է իր դեբյուտը Բելառուսի առաջնությունում։ Երկու տարի վարձավճարով խաղացել է «Բերյոզա-2010» ակումբի կազմում։ 2014 թվականին նա վերադարձել է «Դինամո» և խաղացել թիմի հիմնական կազմում։ 2014 թվականի վերջին լքել է «Դինամոն» պայմանագրի ժամկետի վերջանալու պատճառով։

2015 թվականի փետրվարին Անդրեյ Զալեսկին պայմանագիր է կնքել «Սլուցկ» ակումբի հետ։

### Հավաքականում
Հանդես է եկել Բելառուսի երիտասարդական հավաքականի կազմում։

## Ծանոթագրություններ

## Արտաքին հղումներ
* Պրոֆիլը «Դինամո» (Մինսկ) ակումբի պաշտոնական կայքում 
* 
* Վիճակագրությունը sports.ru կայքում
* 

Կատեգորիա:Բելառուս ֆուտբոլիստներ
Կատեգորիա:Դինամո Մինսկի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Գեղարվեստի թանգարան (Բոստոն)

**Բոստոնի գեղարվեստի թանգարան** ()՝ ԱՄՆ-ի խոշորագույն կերպարվեստի թանգարաններից մեկն է։

Հիմնադրվել է 1870 թվականին։ Մասնաճյուղ ունի Նագոյայում (Ճապոնիա) :

Թանգարանի հավաքածուն իր մեծությամբ երկրորդն է Հարավային և Հյուսիսային Ամերիկայում, զիջելով Նյու Յորքի Մետրոպոլիտենին։ Ներկայումս թանգարանի տնօրենը Մալկոլմ Ռոջերսն է ():

## Թանգարանի շենք
Թանգարանը բացվել է 1876 թվականին նեոգոթիկյան շենքում, նախագծված Ջոն Ստուրգիսի կողմից։ Հավաքածուի հիմքում ընկած է Բոստոնի գրադարանի հավաքածուն։

Ներկայիս շենքը, տեղափոխվել են 1909 թվականին, այն գտնվում է Հանտինգտոն ավենյուում (), կառուցվել է ճարտարապետ Հայ Լոուելի կողմից նեոդասական ոճով։ Թանգարանի նախագծման մեջ մասնակցել է նկարիչ Ջոն Սինգերը։ Թանգարանի հավաքածուի մեջ են գտնվում նրա առավել հայտնի աշխատանքները, այդ թվում 1882 թվականին վրձնած «Էդվարդ Դարլի Բոյտի դուստրերը» կտավը։

1970-ական թվականների վերջին, երբ ցուցադրանմուշների թիվը հատեց 450 հազարը, որոշում ընդունվեց կառուցել արևմտյան թևը։

## Թանգարանի հավաքածուն
* Հին Արևելքի արվեստի ծավալուն հավաքածու (հատկապես եգիպտական)
* Էդվարդ Մորսի ճապոնական կերամիկայի հավաքածուն, որը նմանը չունի Ճապոնիայի սահմանից դուրս
* Ամերիկացի ռեալիստ և իմպրեսիոնիստների (Ուինսլոու Հոմեր, Ջոն Սինգեր Սարջենթ, Ջոն Կոպլի) աշխարհում լավագույն հավաքածուներից մեկը թանգարանին է փոխանցել կոլեկցիոներ Մաքսիմ Կարոլիկը։
* Ֆրանսիացի պոստիմպրեսիոնիստները և իմպրեսիոնիստները ներկայացված են Մոնե Կլոդի կտավների խոշոր հավաքածուներից մեկում, ինչպես նաև Էդուարդ Մանեի, Պիեռ-Օգյուստ Ռենուարի («Պար Բուժիվալաում» և այլն), Էդգար Դեգայի, Վան Գոգի, Պոլ Սեզանի, Պոլ Գոգենի («Որտեղի՞ց ենք մենք եկել։ Ովքե՞ր ենք մենք։ Ո՞ւր ենք գնում»)։

## Պատկերասրահ

Boston (2019) - 119.jpg
Boston (2019) - 121.jpg
Boston (2019) - 122.jpg
Boston (2019) - 127.jpg
Boston (2019) - 130.jpg
Boston (2019) - 134.jpg
Boston (2019) - 136.jpg
Boston (2019) - 137.jpg
Boston (2019) - 138.jpg
Boston (2019) - 139.jpg
Boston (2019) - 147.jpg
Boston, Museum of Fine Arts, salle espagnole.jpg
GOP249 N21 webview.jpg
Museum-of-Fine-Arts-Boston-01.jpg
Museum-of-Fine-Arts-Boston-04.jpg


## Տես նաև
* Իզաբելլա Ստյուարտ Գարդների թանգարան

## Ծանոթագրություններ

## Արտաքին հղումներ
* Museum of Fine Arts — Թանգարանի պաշտոնական կայք 

Կատեգորիա:1870 հիմնադրումներ ԱՄՆ-ում
Կատեգորիա:1870 հիմնադրված թանգարաններ
Կատեգորիա:Բոստոնի թանգարաններ
Կատեգորիա:Հին Հունաստանի թանգարաններ
Կատեգորիա:Պատկերասրահներ
Նաջիե Սուման

**Նաջիե Սուման** (հայտնի է նաև որպես **տիկին Նաջիե** կամ **Նաջիե հանըմ**, ; ), Թուրքիայի առաջին կին պրոֆեսիոնալ լուսանկարչուհին։

## Կենսագրություն
Սումանը ծնվել է 1881 թվականին օսմանյան Սկոպյե քաղաքում սպայի ընտանիքում։ 1903 թվականին ամուսնացել է սպա Իսմայիլ Հաքքի բեյի հետ, որից ունեցել է երեք զավակ։ Նրա որդին՝ Նուսրեթ Սումանը, դարձել է հայտնի քանդակագործ։ Բալկանյան պատերազմների պատճառով, ընտանիքը ստիպված է եղել փախչել Անատոլիա։ Նրանք հաստատվել են Ստամբուլում, իսկ ընկերներից մեկը օգնել է տեղափոխվել Վիեննա։ Այնտեղ Սուման ծանոթացել է լուսանկարչության նոր տեխնոլոգիաների հետ։ Սակայն 1914 թվականին նրա ամուսինը ստիպված է եղել տեղափոխվել Թուրքիա։ Նրանք բնակություն են հաստատել Ստամբուլի Բեշիկթաշ շրջանի Յըլդըզ թաղամասի Սաիտփաշա առանձնատանը։ Սումանը Վիեննայից իր հետ բերել էր ֆոտոսարքավորումները և իրենց տան ձեղնահարկում բացել է ոչ մեծ ֆոտոստուդիա։

Առաջին համաշխարհային պատերազմի տարիներին Սումանի ամուսինը ծառայել է ռազմաճակատում։ Թուրքիայի անկախության պատերազմի ժամանակ ընտանիքը ունեցել է ֆինանսական լուրջ խնդիրներ։ 1919 թվականին Սումանը փորձել է վաճառել ընտանեկան արծաթեղենը, որպեսզի սնի ընտանիքին։ Նա տան վրա փակցրել է «*Türk Hanımlar Fotoğrafhanesi — Naciye*» (*Թուրք կանանց ֆոտոատելյե՝ Նաջիե*)՝ դառնալով իսլամական աշխարհի առաջին կին լուսանկարիչներից մեկը։ Սա անսովոր երևույթ էր, քանի որ այդ ժամանակներում Օսմանյան կայսրությունում կանայք, սովորաբար, չէին աշխատում։ 1921 թվականին նա հրաժարվել է առանձնատնից և տեղափոխվել է ավելի փոքր բնակարան՝ տեղափոխելով ֆոտոստուդիան մեկ այլ վայր։ Ֆոտոստուդիան վերաբացվել է «*Kadınlar Dünyası*» (*Կանանց աշխարհ*) անունով։ Բացի պատկերներից և հարսանեկան լուսանկարներից, Սուման դասախոսություններ է կարդացել Մեհմեդ V սուլթանի պալատում։ Պատերազմի ավարտից հետո նա բաժանվել է ամուսնուց և սկսել ապրել ֆոտոստուդիայից ստացած միջոցների հաշվին։ 1930 թվականին թողել է բիզնեսը և աղջկա հետ միասին տեղափոխվել Անկարա։ 1934 թվականին կառավարության կողմից ընդունված «Պարտադիր ազգանունների մասին» օրենքից հետո, վերցրել է *Սուման* ազգանունը։

Սումանը մահացել է 1973 թվականին Անկարայում։ Երկար ժամանակ նրա նկարները համարվել են կորած։ Հետագայում դրանք հայտնաբերվել են։

## Ծանոթագրություններ

Կատեգորիա:Թուրք լուսանկարիչներ
Կատեգորիա:Օսմանյան կայսրության անձինք
Կատեգորիա:Մակեդոնացի թուրքեր
Դմիտրի Ցիգանկին

**Դմիտրի Ցիգանկին** (, ), խորհրդային և ռուս բանասեր, ուգրոֆիննագետ։ Բանասիրական գիտությունների դոկտոր (1978), պրոֆեսոր (1979), ՌԴ գիտության վաստակավոր գործիչ (1997)։

## Կենսագրություն
Դմիտրի Ցիգանկինը ծնվել է 1925 թվականին Պենզայի գուբերնիայի Սարանսկի վարչական շրջանի Մոկշալեյ գյուղում (այժմ՝ Չամզինսկի շրջան, Մորդովիա)։ Ազգությամբ մորդովին է (էրզիացի)։ Ավարտել է Մոկշալեյի միջնակարգ դպրոցի 7-րդ դասարանը, որտեղ դասավանդել են էրզիաերեն, այնուհետև՝ Մեծ Մարեսևոյի միջնակարգ դպրոցը, որտեղ ուսուցումն իրականացվել է ռուսերեն։

1943 թվականին մեկնել է ռազմաճակատ, մասնակցել Օրշայի, Մինսկի, Բորիսովի, Վիտեբսկի ազատագրմանը։ Պատերազմի ավարտից հետո ծառայությունը շարունակել է բանակում։

1950 թվականին զորացրվել է և ընդունվել Մորդովիայի պետական համալսարանի պատմաբանասիրական ֆակուլտետ։ 1954 թվականին ավարտել է համալսարանը և ստացել ռուսաց և մորդովերեն լեզուների  և գրականության ուսուցչի որակավորում։ Կրթությունը շարունակել է ասպիրանտուրայում, 1958 թվականին պաշտպանել է թեկնածուական ատենախոսություն «Էրզիա-մորդովական լեզվի շուգուրովյան բարբառը» թեմայով։ Դասավանդել է Մորդովիայի պետական համալսարանում։ 1962 թվականին ստացել է դոցենտի կոչում։ 1962–1972 թվականներին եղել է Մորդովիայի պետական համալսարանի ուսումնական-գիտական գծով պրոռեկտոր, 1972-1980 թվականներին՝ մորդովական լեզուների և գրականության ամբիոնի վարիչ։ 1978 թվականին պաշտպանել է դոկտորական ատենախոսություն «Գոյական անվան ձևաբանությունը էրզիական բարբառում» թեմայով։ 1979 թվականին ստացել է պրոֆեսորի կոչում։ 1980–1987 թվականներին եղել է Մորդովիայի պետական համալսարանի բանասիրական ֆակուլտետի դեկան, 1991 թվականից՝ էրզիական լեզվի ամբիոնի վարիչ։

Հեղինակ է ավելի քան 200 գիտական հրապարակումների՝ հոդվածներ, մենագրություններ, բառարաններ, համալսարանների և դպրոցների դասագրքեր, ձեռնարկներ, ծրագրեր:Գիտական հետազոտությունները վերաբերում են  հնչյունաբանությանը, լեքսիկային, ձևաբանությանը, շարահյուսությանը, բառակազմությանը, բարբառագիտությանը, տեղանունությանը, մորդովական լեզուների պատմությանը։

## Պարգևներ, մրցանակներ
* Օգարովյան մրցանակի դափնեկիր, 1980
* Մորդովիայի գիտության վաստակավոր գործիչ, 1985
* ՌԴ գիտության վաստակավոր գործիչ, 1997
* Գիտության և տեխնոլոգիայի բնագավառներում Մորդովիայի պետական մրցանակի կրկնակի դափնեկիր, 2000
* Մորդովիայի նախագահի մրցանակի դափնեկիր, 2005
* Հայրենական պատերազմի 2-րդ աստիճանի շքանշան
* ԽՍՀՄ «Արիության համար» մեդալ
* «1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալ
* «Քյոնիգսբերգի գրավման մեդալ»

## Գրականություն
* Жизнь в науке профессора Д. В. Цыганкина : финно-угорское языкознание / Г. С. Цыганкин. - Саранск : Мордовский гос. педагогический институт, 2011. - 249 с.
* Дмитрий Цыганкин. Путь звукометриста по траншеям смерти. ainros.ru. Проверено 24 марта 2017.

## Ծանոթագրություններ

Կատեգորիա:Արիության մեդալակիրներ
Կատեգորիա:Բանասիրական գիտությունների դոկտորներ
Կատեգորիա:Էրզիացի գրողներ
Կատեգորիա:Խորհրդային բանասերներ
Կատեգորիա:Խորհրդային գիտնականներ
Կատեգորիա:Խորհրդային պրոֆեսորներ
Կատեգորիա:Հայրենական մեծ պատերազմի մասնակիցներ
Կատեգորիա:Մորդովիայի պետական համալսարանի շրջանավարտներ
Կատեգորիա:ՌԴ գիտության վաստակավոր գործիչներ
Կատեգորիա:Ռուս լեզվաբաններ
Նիկոլայ Զենկո

**Նիկոլայ Նիկոլաևիչ Զենկո** (, ), բելառուս ֆուտբոլիստ, հարձակվող։

## Ակումբային կարիերա

Նիկոլայ Զենկոն «Մինսկ» ֆուտբոլային ակումբի սան, 2007 թվականից ընդգրկվել է թիմի հիմնական կազմում, վարձավճարով հանդես է եկել այլ ակումբներում։

2011 թվականին տեղ է գրավել «Մինսկ» ակումբի հիմնական կազմում, իսկ 2012 թվականին վարձավճարով տեղափոխվել Մոգիլյովի «Դնեպր» ակումբ, որին օգնել է հաղթել առաջին դիվիզիոնում։

2013 թվականի հունվարին տեղափոխվել է «Դնեպր», բայց կորցրել է իր տեղը մեկնարկային կազմում և սովորաբար դաշտ էր դուրս գալիս որպես փոխարինող։ Նույն թվականի հուլիսին սկսեց հայտնվել մեկնարկային կազմում, սակայն հետագայում կրկին հայտնվել է պահեստայինների նստարանին։

2014 թվականի փետրվարին պայմանագիր է կնքել «Սլուցկ» ակումբի հետ. Սկզբում եղել է ակումբի հիմնական կազմի հարձակվող, բայց հետո տեղափոխվել է հարձակողական ոճի կիսապաշտպանի դիրք։ 2015 թվականի հունվարին երկարաձգել է «Սլուցկ» ակումբի հետ պայմանագրի ժամկետը։

### Վիճակագրություն

### Միջազգային
Մեկական խաղեր է անցկացրել Բելառուսի երիտասարդական հավաքականում և Բելառուսի օլիմպիական հավաքականում։

## Ձեռքբերումներ
* Բելառուսի առաջին լիգայի չեմպիոն - 2012
* Բելառուսի ֆուտբոլի առաջնության բրոնզե մեդալակիր - 2010

## Ծանոթագրություններ

## Արտաքին հղումներ
* 
* 
* 

Կատեգորիա:Բելառուս ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Միջուկային հետազոտությունների միացյալ ինստիտուտ

մինի|Դուբնա
մինի|Փոստային նամականիշ, ԽՍՀՄ, 1976
մինի|Գիտական խմբի ղեկավար Էդուարդ Միխայլովիչ Կոզուլին / ՄՌԼ/ 2005թ
**Միջուկային հետազոտությունների միացյալ ինստիտուտ** (ՄՀՄԻ), Միջկառավարական գիտական հետազոտական կազմակերպություն, միջազգային մասշտաբի ինստիտուտ։ Ինստիտուտը գտնվում է գիտական քաղաք Դուբնայում՝ Մոսկվայի մարզ։ ՄՀՄԻ-ի հիմնադիրներն են  հանդիսանում 18 անդամ պետությունները։ ՄՀՄԻ-ի  տեսական և փորձարարական հետազոտությունների հիմնական ուղություններն են հանդիսանում  տարրական մասնիկների ֆիզիկան, միջուկային ֆիզիկան, խտացած միջավայրի ֆիզիկան։ Դուբնայի գիտնականների շնորհիվ սինթեզվել են  նոր գերծանր քիմիական տարրեր՝ 118-րդ տարրը կոչվել է հայ մեծ գիտնական Յուրի Ցոլակի Հովհաննիսյանի պատվին, իսկ Մենդելեևի պարբերական աղյուսակի 105-րդ տարրն կոչվել է Dubnium/Db/՝ ընդհանուր և կիրառական քիմիայի միջազգային որոշմամբ/[[июпак]]/
## Պատմություն
ՄՀՄԻ-ն ստեղծվել է 1956թ-ի մարտի 26-ին՝ 11 հիմնադիր երկրների կառավարությունների ներկայացուցիչների կողմից, ՄԱԿ-ի կողմից գրանցվել է 1957 թ-ին/ փետրվարի 1-ին/: ՄՀՄԻ-ին հատկացրած ներդրումը  ԽՍՀՄ՝ 50 տոկոս, ՉԺՀ՝ 20 տոկոս:Ինստիտուտը գտնվում է Դուբնայում՝ Մոսկվայից 120 կմ հյուսիս։ Ինստիտուտը  համագործակցում է 1954թ-ին Ժնևում  ստեղծված  միջուկային հետազոտությունների եվրոպական կենտրոնի՝ ՑԵՌՆ-ի(ֆր.՝ CERN) հետ։
ՄՀՄԻ-ի առաջին տնօրեն ընտրվել է Մ. Ի.Բլոխինցեվը, առաջին փոխտնօրենը՝ Մ.Դանիշ/ Լեհաստան/ և Վ.Վատրուբ/Չեխոսլովակիա/:

## Կառուցվածք

18 անդամ պետություններ
Ռուսաստան                   Հայաստան      Ղազախստան        ՈԻկրանիա   Հյուսիսային Կորեա
Բելառուսիա                  Վրաստան         Կուբա               Չեխիա      Մոլդովա
Բուլղարիա                   Ադրբեջան         Սլովակիա          Լեհաստան
Վիետնամ                    Ռումինիա         ՈԻզբեկստան        Մոնղոլիա
Ինստիտուտը համաձայնագրեր է կնքել  Հունգարիայի, Գերմանիայի, Իտակիայի, Սերբիայի և Հարավաֆրիկյան հանրապետության հետ։ Կառավարման բարձրագույն մարմինը 18 անդամ երկրների ներկայացուցիչներից կազմված  կազմկոմիտեն է։ Քաղաքականությունը մշակում է գիտական խորհուրդը, որի կազմում ընդգրկված են հայտնի ֆիզիկոսներ Գերմանիայից, Իտալիայից, ԱՄՆ-ից, Ֆրանսիայից և ՑԵՌՆ-ից։ ՄՀՄԻ կազմում գործում է 7 լաբորատորիա,որոնցից յուրաքանչյուրը  իր իրականացրած հետազոտությունների հանդիսանում է մի մեծ ինստիտուտ։
### Ինստիտուտի լաբորատորիաներ

## Ծանոթագրություններ
http://www.jinr.ru/
http://jinr.info/information/?id=139 
https://lenta.ru/articles/2013/09/12/physics
http://ufn.ru/ru/articles/2016/3/a/

Կատեգորիա:Միջուկային ֆիզիկա
Կատեգորիա:Ժողովուրդների բարեկամության շքանշանով պարգևատրված կազմակերպություններ
Կատեգորիա:Ռուսաստանի գիտահետազոտական ինստիտուտներ
Արիյան Ադեմի

**Արյան Ադեմի** (, ), ալբանական ծագմամբ մակեդոնացի ֆուտբոլիստ, «Դինամո» ակումբի կիսապաշտպան։

## Ակումբային կարիերա
Պրոֆեսիոնալ կարիերան սկսել է 2007 թվականին «Շիբենիկ» ակումբում, որի կազմում անցկացրել է 3 մրցաշրջան՝ մասնակցելով առաջնության 57 խաղի։

2010 թվականին միացել է Զագրեբի «Դինամո» ակումբին, որի կազմում անցկացրել է ազգային առաջնության 26 խաղ։

2012 թվականին վարձավճարով տեղափոխվել է «Լոկոմոտիվ» ակումբ։

2015 թվականի նոյեմբերին չորս տարով հեռացվել է ֆուտբոլից խթանիչ օգտագործելու համար։

## Ձեռքբերումներ
 Դինամո (Զագրեբ) 
* Խորվաթիայի չեմպիոն - 2011/12, 2012/13, 2013/14, 2014/15, 2015/16
* Խորվաթիայի գավաթակիր - 2011/12, 2014/15, 2015/16
* Խորվաթիայի սուպերգավաթակիր - 2013

## Ծանոթագրություններ

## Արտաքին հղումներ
* 

Կատեգորիա:Դինամո Զագրեբի ֆուտբոլիստներ
Կատեգորիա:Լոկոմոտիվայի ֆուտբոլիստներ
Կատեգորիա:Խորվաթ ֆուտբոլիստներ
Կատեգորիա:Խորվաթիայի հավաքականի ֆուտբոլիստներ
Կատեգորիա:Հյուսիսային Մակեդոնիայի հավաքականի ֆուտբոլիստներ
Կատեգորիա:Մակեդոնացի ֆուտբոլիստներ
Կատեգորիա:Շիբենիկի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Մատեյ Միտրովիչ

**Մատեյ Միտրովիչ** (, ), խորվաթ ֆուտբոլիստ, որ խաղում է պաշտպանի դիրքում։ Հանդես է գալիս թուրքական «Բեշիկթաշ» ակումբում։

## Ակումբային կարիերա
Մատեյ Միտրովիչն իր կարիերան սկսել է «Ցիբալիա» ակումբում։ 2012 թվականի փետրվարի 25-ին նա կատարել է իր դեբյուտը Խարվաթիայի առաջին լիգայում՝ փոխարինման դուրս գալով «Սլավեն Բելուպո» ակումբի դեմ տնային խաղի երկրորդ խաղակեսի մեջտեղում։ 2013 թվականի սեպտեմբերին Միտրովիչը տեղափոխվել է «Ռիեկա» ֆուտբոլային ակումբ։ 2014 թվականի մայիսի 13-ին նա խփել է իր առաջին գոլը բարձրագույն լիգայում. դա տեղի է ունեցել Խորվաթիայի գավաթի խաղարկության պատասխան խաղում, երբ նա բացել է Զագրեբի «Դինամո» ակումբի դեմ տնային խաղի հաշիվը։

## Կարիերան հավաքականում
2014 թվականի նոյեմբերի 12-ին Մատեյ Միտրովիչը նշել է իր դեբյուտը Խորվաթիայի ֆուտբոլի ազգային հավաքականի կազմում՝ Արգենտինայի հավաքականի դեմ ընկերական խաղի 84-րդ րոպեին փոխարինելով Մարկո Լեշկովիչին։

## Ձեռքբերումներ
 «**Ռիեկա**»
* Խորվաթիայի գավաթակիր (**1**) - 2013/14
* Խորվաթիայի սուպերգավաթակիր (**1**) - 2014

## Ծանոթագրություններ

## Արտաքին հղումններ
* 
* Ֆուտբոլիստի էջը worldfootball.net կայքում 
* 

Կատեգորիա:Բեշիկթաշի ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Խորվաթ ֆուտբոլիստներ
Կատեգորիա:Խորվաթիայի հավաքականի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Ռիեկայի ֆուտբոլիստներ
Կատեգորիա:Բրյուգգեի ֆուտբոլիստներ
Դացե Ռուկշանե

**Դացե Ռուկշանե** (, ), լատվիացի արձակագիր, դրամատուրգ, սցենարիստ, թարգմանիչ, հրապարակախոս, խմբագիր։

Ծնվել է Ռիգայում 1969 թվականին։ Երեք վեպերի՝ «Սիրավեպիկ» (2002), «Բեատրիսի անկողնային պատմությունները» (2002), «Ինչու էիր լաց լինում» (2003), պատմվածքների ժողովածուների՝ «Հարյուր սեքսոտ շաբաթ օր» (2005), «Զրույցներ հարաբերությունների մասին» (2008), «Կիպսալայի թռչունները» (2009), և էսսեների հեղինակ է։ Նրա ստեղծագործությունները թարգմանվել են գերմաներեն, դանիերեն, անգլերեն և ռուսերեն։ Անգլերենից Ռուկշանեի թարգմանությամբ լույս են տեսել Իվ Էնցլերի «Հեշտոցի մենախոսությունները» (2004) պիեսը, Հենրի Միլերի «Ուղղակի խենթանում եմ Հարրիի համար» վեպը «Այդ խենթ, խենթ Հարրին» անվանումով (2005) և բեմադրվել են Լատվիայի բեմերում։ Այս գրքում ներկայացված են Դացե Ռուկշանեի «Կիպսալայի թռչունները» ժողովածուից երկու պատմվածք։

Հեղինակն ապրում է Ռիգայում։ 2004 թվականից մինչ օրս «Լիլիտա» ամսագրի գլխավոր խմբագիրն է։

## Դացե Ռուկշանեն հայերեն
* Ֆլամինգո-սագերը; Բուն։ Լատվիայի ժամանակակից արձակ, Ե., «Անտարես», 2013, էջ 85-95։ Լատվիերենից թարգմ.՝ Նաիրա Խաչատրյան։

## Ծանոթագրություններ

Կատեգորիա:Լատիշ դրամատուրգներ
Կատեգորիա:Լատիշ թարգմանիչներ
Կատեգորիա:Լատվիացի խմբագիրներ
Կատեգորիա:Լատվիայի քաղաքական գործիչներ
Կատեգորիա:Լատիշ արձակագիրներ
Կատեգորիա:Լատիշ գրողներ
Կատեգորիա:Լատիշ սցենարիստներ
Գաբրիել Ջուրջու

**Գաբրիել Նիկու Ջուրջու** (, ), ռումինացի ֆուտբոլիստ, ռումինական Կլուժ-Նապոկա քաղաքը ներկայացնող «Ունիվերսիտատյա» ակումբի կիսապաշտպան։

## Կարիրերա
### Ակումբային կարիերա
Ջուրջուն իր պրոֆեսիոնալ կարիերան սկսել է ռումինական Կլուժ-Նապոկա քաղաքը ներկայացնող «Ունիվերսիտատյա» ակումբում։ 2007 թվականի հունվարին պայմանագիր է ստորագրել «Օցելուլ» ակումբի հետ։ Հաջող ելույթների շարքից հետո նա 2007 թվականի օգոստոսին տեղափոխվել է Կազան քաղաքը ներկայացնող «Ռուբին» ակումբ։ Ռուսական Պրեմիեր լիգայում իր նորամուտը նշել սեպտեմբերի 1-ին՝ 23-րդ տուրի՝ «Ամկար» ակումբի դեմ արտագնա խաղի 61-րդ րոպեին փոխարինելով Անսար Այպովաին։ 2008 թվականի հունվարին Ջուրջուն մինչև մրցաշրջանի ավարտը վարձավճարով վերադարձել է «Օցելուլ»։ Նույն տարվա մայիսին նա վերադարձել է «Ռուբին»։ 2009 թվականի հունվարին նա կրկին ստորագրել է լիարժեք պայմանագիր «Օցելուլ» ակումբի հետ՝ այնտեղ խաղալով մինչև 2014 թվականը։ 2014/2015 մրցաշրջանում նա խաղացել է Իսրայելի «Մակաբի» (Նետանյա) ակումբի կազմում, իսկ հաջորդ մրցաշրջանն անցկացրել է «Կոնկրադիյա» (Կյաժենա) ակումբում։ 2016 թվականին նա կրկին վերադարձել է «Ունիվերսիտատյա (Կլուժ)» ակումբ։

### Միջազգային կարիերա
28-ամյա Ջուրջուն իր դեբյուտը Ռումինիայի ֆուտբոլի ազգային հավաքականում նշել է 2011 թվականի հունիս 7-ին կայացած Բրազիլիայի հավաքականի դեմ ընկերական խաղում։ Չորս օր անց նա խաղացել է Պարագվայի ֆուտբոլի ազգային հավաքականի դեմ։

## Ծանոթագրություններ

## Արտաքին հղումներ
* 
* Ֆուտբոլիստի էջը statisticsfootball.com կայքում  
* Ֆուտբոլիստի էջը national-football-teams.com կայքում 

Կատեգորիա:Ռուբինի ֆուտբոլիստներ
Կատեգորիա:Ռումինացի ֆուտբոլիստներ
Կատեգորիա:Ռումինիայի հավաքականի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ռուսաստանի Պրեմիեր Լիգայի խաղացողներ
Կատեգորիա:Օցելուլի ֆուտբոլիստներ
Ալեքսանդր Դեմիդովիչ

**Ալեքսանդր Վլադիմիրովիչ Դեմիդովիչ** (, ), բելառուս ֆուտբոլիստ, «Նեման» ակումբի պաշտպան։ Նրա եղբայրը՝ Վադիմ Դեմիդովիչը, խաղում է Մինսկի «Դինամո» ակումբում որպես հարձակվող։

## Ակումբային կարիերա
Բրեստի ֆուտբոլային դպրոցի սան է, 2008 թվականից խաղացել է Բրեստի «Դինամո» ակումբում (2012 թվականի մրցաշրջանում կոչվել է «Բրեստ» ֆուտբոլային ակումբ), սակայն չի կարողացել տեղ գրավել հիմնական կազմում։

2012 թվականի օգոստոսին տեղափոխվել է Միկաշևիչիի «Գրանիտ» ակումբ, որտեղ դարձել է հիմնական պաշտպան։

2014 թվականի փետրվարին պայմանագիր է կնքել «Լիդա» ակումբի հետ։ «Լիդա» ակումբում ևս տեղ է գրավել թիմի հիմնական կազմում։ 2015 թվականի հունվարին լքել է «Լիդա» ակումբը պայմանագրի ժամկետը ավարտվելու պատճառով։ 2015 թվականի մրցաշրջանն սկսել է «Բարանովիչի» ակումբում, որը վերադարձել է առաջին լիգա։

## Վիճակագրություն

## Ձեռքբերումներ
* Բելառուսի գավաթակիր - 2011/12

## Ծանոթագրություններ

## Արտաքին հղումներ
* ֆուտբոլիստի էջը «Նեման» ակումբի կայքում 
* 
* 

Կատեգորիա:Բելառուս ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Սերգեյ Վաբիշչևիչ

**Սերգեյ Իվանովիչ Վաբիշևիչ** (, ), բելառուս ֆուտբոլիստ, կիսապաշտպան։

## Կարիերա

### Ակումբային

Հանդես է եկել Բրեստի «Դինամո» ակումբի երկրորդ կազմում, 2011 թվականից երբեմն խաղացել է հիմնական կազմում։

2013 թվականի մրցաշրջանում հիմնականում խաղացել է երկրորդ կազմում, հիմնական թիմի կազմում խաղադաշտում անցկացրել է ընդամենը 7 րոպե։ 2014 թվականի մրցաշրջանում հիմնական թիմի կազմում ընդհանրապես խաղադաշտ դուրս չի եկել և 2015 թվականի հունվարին լքել է Բրեստի ակումբը։

### Վիճակագրություն

## Ծանոթագրություններ

## Արտաքին հղումներ
* 
* 

Կատեգորիա:Բելառուս ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Ֆիլիպ Բենկովիչ

**Ֆիլիպ Բենկովիչ** (, ), խորվաթ ֆուտբոլիստ, խաղում է պաշտպանի դիրքում։ Հանդես է գալիս Զագրեբի «Դինամո» ակումբում։

## Ակումբային կարիերա
Ֆիլիպ Բենկովիչը Զագրեբի «Դինամո» ակումբի սան է։ 2015/2016 մրցաշրջանում եղել է թիմի հիմնական կազմի խաղացող։ 2015 թվականի հուլիսի 19-ին կատարել է իր դեբյուտը Խորվաթիայի առաջնությունում՝ խաղադաշտ դուրս գալով մեկնարկային կազմում և մասնակցելով «Օսիեկ» ակումբի դեմ ողջ խաղին։ Իր առաջին առաջնության ընթացքում նա անցկացրել է 13 խաղ, բայց գոլերով աչքի չի ընկել։

## Կարիերան հավաքականում
Եղել է Խորվաթիայի պատանեկան հավաքականի հիմնական կազմի խաղացող։ Մասնակցել է Եվրոպայի պատանեկան առաջնության որակավորման փուլերին, սակայն եզրափակիչ չի անցել։ 2015 թվականի հոկտեմբերի 7-ին նշել է իր նորամուտը Խորվաթիայի երիտասարդական հավաքականի կազմում՝ մասնակցելով Սան Մարինոյի երիտասարդական հավաքականի դեմ խաղին։

## Ձեռքբերումներ
 **[[Դինամո Զագրեբ|Դինամո (Զագրեբ)]]**
*  Խորվաթիայի ֆուտբոլի առաջնություն - 2015/2016

## Ծանոթագրություններ

## Արտաքին հղումներ
* 
* 

Կատեգորիա:Բրիստոլ Սիթիի ֆուտբոլիստներ
Կատեգորիա:Խորվաթ ֆուտբոլիստներ
Կատեգորիա:Ուդինեզեի ֆուտբոլիստներ
Կատեգորիա:Սելտիկի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Դինամո Զագրեբի ֆուտբոլիստներ
Կատեգորիա:Տրաբզոնսպորի ֆուտբոլիստներ
Կատեգորիա:Կարդիֆ Սիթիի ֆուտբոլիստներ
Կատեգորիա:Խորվաթիայի հավաքականի ֆուտբոլիստներ
Կատեգորիա:Լեսթեր Սիթիի ֆուտբոլիստներ
Կատեգորիա:Այնտրախտ Բրաունշվայգի ֆուտբոլիստներ
Կատեգորիա:Աուդ Հեվերլե Լյովենի ֆուտբոլիստներ
Կատեգորիա:Անգլիայի լեգեոներ ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Հարություն Թրագոշյան

**Հարություն Հակոբի Թրագոշյան** (**Թրագոշ**, , Դեսին (Լիոնի արվարձան)), հայ դերասան, ռեժիսոր, դրամատուրգ։

## Կենսագրություն
Հարություն Թրագոշյանը ծնվել է 1897 թվականին Եվդոկիայում։ 1917-1921 թվականներին հանդես է եկել Դոնի Ռոստովի և Միջին Ասիայի հայկական թատերախմբերում, 1922-1930 թվականներին՝ Մոսկվայի հայկական թատրոնի դերասան։ 1930 թվականից շրջագայել է Մերձավոր Արևելքի երկրներում, եղել Ֆրանսիայում, հաստատվել Լիոնում։ Կազմակերպել է հայկական դրամատիկական, օպերետային խմբեր, բեմադրել պիեսներ։
Շուրջ 40 պիեսների հեղինակ է։

## Դերեր
* Պեպո՝ Գաբրիել Սունդուկյանի «Պեպո»
* Կարլ Մոոր, Ֆրանց՝ Շիլլերի «Ավազակներ»

## Տես նաև
* Ռուսաստանի հայկական թատրոն

## Ծանոթագրություններ

Կատեգորիա:Հայ դերասաններ
Կատեգորիա:Հայ դրամատուրգներ
Կատեգորիա:Հայ ռեժիսորներ
Դմիտրի Ասնին

**Դմիտրի Ալեքսանդրովիչ Ասնին** (, ), բելառուս ֆուտբոլիստ, Բրեստի «Դինամո» ակումբի դարպասապահ։

## Ակումբային կարիերա
Դմիտրի Ասնինը Բրեստի 5-րդ մանկապատանեկան մարզադպրոցի սան է։ 2001 թվականին մասնակցել է Երկրորդ լիգայում Մինսկի «ՍԿԱՖ» ֆուտբոլային ակումբի կազմում, իսկ 2002 թվականի մրցաշրջանում խաղացել է Բրեստի «Դինամոյի» երկրորդ կազմում։ 2003-2008 թվականներին ընդմիջումներով խաղացել է «Կոմունալնիկ» ակումբում, 2005 թվականի առաջին կեսին, լինելով «Դարիդայի» ֆուտբոլիստ, կատարել է իր դեբյուտը Բարձրագույն լիգայում։

2008-2011 թվականներին նա խաղացել է  Լեհաստանի ստորին դիվիզիոններում։ 2011 թվականի ամռանը վերադարձել է Բելառուս, սակայն այդպես էլ չի կարողացել փրկել «Բարանովիչի» ակումբին Երկրորդ լիգա անցնելուց։ 2012 թվականի սկզբին նա միացել է «Լիդա» ակումբին, որը վերադարձել էր Առաջին լիգա։ Դմիտրի Ասնինը դարձել է «Լիդա» ակումբի հիմնական դարպասապահ և 2013 թվականի մրցաշրջանում օգնել է նրանց գրավել 4-րդ տեղը, սակայն հաջորդ մրցաշրջանում նրա տեղը գրավել է Սերգեյ Կուրգանցկին։ 2015 թվականի մրցաշրջանում եղել է Սվետլոգորսկի «Խիմիկ» ակումբի հիմնական դարպասապահ։

2016 թվականի մարտին Դմիտրի Ասնինը դիտումների է մասնակցել Բրեստի «Դինամո» ակումբում, որի կազմում էլ սկսել է հաջորդ մրցաշրջանը։

### Վիճակագրություն

## Ծանոթագրություններ

## Արտաքին հղումներ
* 
* 
* 

Կատեգորիա:Բելառուս ֆուտբոլիստներ
Կատեգորիա:Տղամարդկանց ֆուտբոլի դարպասապահներ
Կատեգորիա:Պոգոն Սեդլցեի ֆուտբոլիստներ
Նիկոլաե Տիտուլեսկու

**Նիկոլաե Տիտուլեսկու** (, ), ռումինացի դիվանագետ։ Տարբեր ժամանակահատվածներում զբաղեցրել է ֆինանսների նախարարի և արտաքին գործերի նախարարի պաշտոնները, ինչպես նաև երկու անգամ եղել է Ազգերի լիգայի Գլխավոր ասամբլեայի նախագահ (1930-1932):

## Կենսագրություն
Նիկոլաե Տիտուլեսկուն ծնվել է 1882 թվականին Կրայովա քաղաքում, փաստաբանի ընտանիքում։ 1900 թվականին գերազանց առաջադիմությամբ ավարտել է Կրայովայի միջնակարգ դպրոցը, այնուհետև իրավունք է սովորել Փարիզում, ստացել գիտական աստիճան։ 1905 թվականին վերադարձել է Ռումինիա, Յասիի համալսարանում եղել իրավունքի պրոֆեսոր, 1907 թվականին տեղափոխվել է Բուխարեստ։ 1912 թվականին ռումինական ընտրություններից հետո դարձել է Պահպանողական դեմոկրատական կուսակցության անդամ, հինգ տարի հետո Բրետիանուի կառավարության օրոք՝ ֆինանսների նախարար։

1918 թվականի ամռանը Տիտուլեսկուն այլ նշանավոր ռումինացիների հետ (Տակե Իոնեսկու, Օկտավիան Գոգա, Տրայան Վույա, Կոնստանտին Միլե) Փարիզում ձևավորում է Ազգային ռումինական կոմիտեն։ 1927-1928 թվականներին Տիտուլեսկուն եղել է Ռումինիայի արտաքին գործերի նախարար։

1921 թվականից Ժնևում զբաղեցրել է Ազգերի լիգայի Ռումինիայի մշտական ներկայացուցչի պաշտոնը։ Երկու անգամ ընտրվել է այս կազմակերպության նախագահ (1930 և 1931 թթ.): Այս պաշտոնում հանդես է եկել պետությունների միջև խաղաղության միջոցով կայուն սահմանների պահպանման, ինքնիշխանության և միջազգային հանրության բոլոր ազգերի հավասարության, հավաքական անվտանգության և ագրեսիայի կանխարգելման համար։

1937 թվականին նա կրկին հեռացել է Ռումինիայից և ապաստան է գտել Ֆրանսիայում։ Մահացել է 1941 թվականին Կաննում երկարատև հիվանդությունից հետո։ Իր կտակում Տիտուլեսկուն խնդրել է իրեն թաղել Ռումինիայում։

## Գրականություն
* Опря И. М., Дипломатическая деятельность Николае Титулеску, Бухарест, 1970.

## Ծանոթագրություններ

## Արտաքին հղումներ
* Nicolae Titulescu: De ce iubim Franța, 4 februarie 2008, *Jurnalul Național*
* Enigma Titulescu, 5 august 2012, Serban Cionoff, *Jurnalul Național*
* Mandru ca sunt roman: Nicolae Titulescu, romanul care dadea candva lectii Europei, 26 octombrie 2012, Victor Pitigoi, *Ziare.com*
* Nicolae Titulescu: patriot sau tradator? , 15 mai 2008, Nicolae Dragusin, *România liberă*

Կատեգորիա:Ռումինիայի դիվանագետներ
Կատեգորիա:Ռումինացի պետական գործիչներ
Կատեգորիա:Փարիզի համալսարանի շրջանավարտներ
Կատեգորիա:Արտաքին գործերի նախարարներ
Կատեգորիա:Ռումինիայի քաղաքական գործիչներ
Կատեգորիա:Ֆինանսների նախարարներ
Կատեգորիա:Կազմակերպությունների ղեկավարներ
Կատեգորիա:Ռումինիայի կառավարության անդամներ
Կատեգորիա:Ռումինացի ակադեմիկոսներ
Կատեգորիա:Պատվո լեգեոնի շքանշանի Մեծ խաչի ասպետներ
Կատեգորիա:Ռումինացի մանկավարժներ
Կատեգորիա:Անձինք նամականիշերի վրա
Վյաչեսլավ Գլեբ

**Վյաչեսլավ Պավլովիչ Գլեբ** (, ), բելառուս ֆուտբոլիստ, «Կրումկաչի» ակումբի հարձակվող։ Ալեքսանդր Գլեբի կրտսեր եղբայրն է։

## Կենսագրություն
2011 թվականի ամռանը խզել է պայմանագիրը Մինսկի «Դինամո» ակումբի հետ և տեղափոխվել Գերմանական «Ֆրանկֆուրդ» ակումբ՝ պայմանագիր կնքելով մինչև մրցաշրջանի ավարտը։ 2011 թվականի դեկտեմբերին «Ֆրանկֆուրտ» ակումբը հայտարարել է, որ դադարեցնում է պայմանագիրը Վյաչեսլավի հետ։

2012 թվականի փետրվարի 16-ին պայմանագիր է կնքել «Գոմել» ակումբի հետ։

## Ձեռքբերումներ
**Համբուրգ**
* Գերմանական լիգայի գավաթի դափնեկիր - 2013
**ՄՏԶ-ՌԻՊՈ**
* Բելառուսի գավաթակիր - 2004/05, 2007/08
**Գոմել**
* Բելառուսի սուպերգավաթակիր - 2012

## Ծանոթագրություններ

## Արտաքին հղումներ
* 
* 
* 
* 

Կատեգորիա:Բելառուս ֆուտբոլիստներ
Կատեգորիա:Բելառուսի հավաքականի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ
Ալեքսանդր Անյուկևիչ

**Ալեքսանդր Անտոնովիչ Անյուկևիչ** (, ), բելառուս ֆուտբոլիստ, Գրոդնոյի «Նեման» ակումբի պաշտպան։

## Կարիերա

### Ակումբային

Ալեքսանդր Անյուկևիչը Գրոդնոյի «Նեման» ակումբի սան է, 2010 թվականին սկսել է հանդես գալ թիմի հիմնական կազմում։ 2012 թվականի երկրորդ կեսին ամրապնդվել է ձախ պաշտպանի դիրքում, բայց Մաքսիմ Բիտուսի վերադառնալուց հետո տեղը զիջել է նրան։

2013 թվականի առաջին կեսին ընդգրկվել է թիմի հիմնական կազմում՝ սովորաբար խաղալով աջ պաշտպանի դիրքում, սակայն սեպտեմբերին սկսել է դուրս գալ միայն փոխարինման։ 2014 թվականի սկզբից նա խաղացել է հիմնական կազմում որպես ձախ պաշտպան, սակայն հետագայում կրկին դուրս է մնացել հիմնական կազմից և խաղադաշտ է դուրս եկել փոխարինման։

2015 թվականի հունվարին Ալեքսանդր Անյուկևիչը լքել է Գրոդնոյի ակումբը։ Դիտումների է մասնակցել Ժոդինոյի «Տորպեդո-Բելազ» ակումբում, սակայն պայմանագիր չի կնքվել։ Արդյունքում նա վերադարձել է «Նեման», որի հետ ստորագրել է նոր պայմանագիր նույն տարվա փետրվարին։

### Վիճակագրություն

### Միջազգային

Խաղացել է Բելառուսի պատանեկան (մինչև 17 և մինչև 19 տարեկաններ) և երիտասարդական (մինչև 21 տարեկաններ) հավաքականներում։

## Ծանոթագրություններ

## Արտաքին հղումներ
* 
* 

Կատեգորիա:Բելառուս ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Ահաբեկչություններ Եգիպտոսում (2017)

**Ահաբեկչություններ Եգիպտոսում**, համակարգված ահաբեկչական գործողությունների շարք Եգիպտոսի Տանտա և Ալեքսանդրիա քաղաքներում 2017 թվականի ապրիլի 9-ին։ Մահապարտ ահաբեկիչները մի քանի ժամ տարբերությամբ գրոհել են ղպտական եկեղեցիներ։ Պայթյունի հետևանքով մահացել է 45, վիրավորվել՝ ավելի քան 140 մարդ։

## Ժամանակագրություն
2017 թվականի ապրիլի 9-ին քրիստոնյաները նշում էին Ծաղկազարդը։ Առաջին պայթյունը տեղի է ունեցել տեղի ժամանակով 9:30 Եգիպտոսի հյուսիսում գտնվող Տանտա քաղաքի Սուրբ Գևորգ եկեղեցում՝ առավոտյան տոնական պատարագի ժամանակ։ Մահապարտ ահաբեկիչը մտել է եկեղեցի, մոտեցել առաջին շարքերին և ակտիվացրել թաքցրած պայթուցիկը։ Մի քանի ժամ անց տեղի է ունեցել երկրորդ պայթյունը Եգիպտոսի մեծությամբ երկրորդ քաղաքում՝ Ալեքսանդրիայում, որտեղ մահապարտ ահաբեկիչն իրեն պայթեցրել է Սուրբ Մարկոսի եկեղեցու մուտքի մոտ։ Մուտքի մոտ կանգնած ոստիկանն ահաբեկչին թույլ չի տվել եկեղեցի մտնել, և վերջինս իրեն պայթեցրել է հենց դռան առջև։

Ահաբեկչության պահին Ալեքսանդրիայի եկեղեցում էր գտնվում Ալեքսանդրիայի Ղպտի ուղղափառ եկեղեցու պատրիարք Թեոդորոս II-ը, որը սակայն չի տուժել։

Պայթյունի հետևանքով Տանտայում զոհվել է 27 մարդ, վիրավորվել՝ 78-ը, Ալեքսանդրիայում զհվել է 18 և վիրավորվել 66 մարդ։

Եգիպտոսի նախագահ Աբդել Ֆաթթահ Ալ-Սիսին պայթյուններն ահակբեկչություն որակեց, որոնք ուղղված էին ինչպես քրիստոնյաների, այնպես էլ մուսուլմանների դեմ։

Ահաբեկչության պատասխանատվությունն իր վրա վերցրեց «Իսլամական պետություն» կազմակերպությունը։

Ահաբեկչությունների հետ կապված Եգիպտոսում 3-օրյա սուգ հայտարարվեց։ Ավելի ուշ Եգիպոսի նախագահն արտակարգ իրավիճակ հայտարարեց երկրում՝ 3 ամիս ժամկետով։ Զբոսաշրջիկների դեմ ուղղված ահաբեկչությունների վտանգի պատճառով Իսրայելը փակեց իսրայելաեգիպտական սահմանին գտնվող իր «Տաբա» սահմանակետը։

## Պատկերասրահ

File:كنيسة مارى جرجس بطنطا.jpg|237px|Տանտայի ղպտական եկեղեցին
File:AlexMarkCathedralFront.jpg|237px|Ալեքսանդրիայի Սուրբ Մարկոս եկեղեցին
File:AlexMarkCathedralInside2.jpg|Սուրբ Մարկոս եկեղեցու ներքին հարդարանքը


## Տես նաև
* Իսլամիստական ահաբեկչական հարձակումների ցանկ

## Ծանոթագրություններ

## Արտաքին հղումներ
* ВЗГЛЯД / Смертники в Вербное воскресенье атаковали церкви

Կատեգորիա:2017 ահաբեկչություններ
Կատեգորիա:2017 զանգվածային սպանություններ
Կատեգորիա:Եգիպտոսի ահաբեկչություններ
Առաքել Գեղամեցի

**Առաքել Գեղամեցի** (ծն. և մահվ. թիվն անհայտ)՝ XVI դ. վերջի և XVII դ. 1-ին կեսի հայ մանրանկարիչ, ծաղկող։

## Հայտնության ուղին
Նշանավոր մանրանկարիչ Առաքել Գեղամեցին ապրել և ստեղծագործել է XVI դ.: Ծնվել է Գեղամա լեռների ստորոտում գտնվող Վարսեր գյուղում, որ գտնվում էր Գեղարքունիքի մարզում՝ Սևանա լճի մոտ։ Գրչության և ծաղկելու արվեստը սովորել է Կեչառիսի Վանքում, վանահայր Փիլիպոս վարդապետից։ Առաքել Գեղամացու ձեռքով, Գեղարքունիքում գրված ու ծաղկված միակ ձեռագիրը, 1576 թ.-ից է։ Շուտով երիտասարդ վանականը տեղափոխվում է Կարին (Էրզրում) շարունակելու ձեռագրական իր գործը (հավանական է, որ նրան ուղարկել են Կեչառիսի իր եղբայր-միաբանները)։ Այստեղ՝ Կարին քաղաքի մոտ գտնվող սբ Գևորգ վանքում, ինչպես նաև Սալնո սբ Սարգիս եկեղեցում է ստեղծվել նրա ձեռագրերի մեծագույն մասը։ Առաքել Գեղամեցու մեզ հասած 14 ձեռագրերից 11-ը պահվում են Մատենադարանում։ Դրանք վերաբերում են 1576-1601 թթ.: Առաքել Գեղամեցին հպարտությամբ է հիշատակում, որ ինքը ծագում է Արդությանների մեծ տոհմից։

1601 թվականին ընդօրինակած Ավետարանի (Երևանի Մատենադարան, ձեռագիր 7555) հիշատակարանում մանրամասն ներկայացնում է իր ազգատոհմը։ Առաքել Գեղամացին հիմնականում ապրել և ստեղծագործել է Կարին գավառի Թվանճ գյուղում։ Նա հայ միջնադարյան մանրանկարչության վերջին դեմքերից է։ Ժամանակաշրջանով պայմանավորված՝ նրա արվեստին բնորոշ է մարդկային ֆիգուրների պատկերման սխեմատիզմը, զարդաձևերի առկայությունը և վառ գունազեղությունը։ Նրա՝ 1588-1632 թվականներին նկարազարդած ձեռագրերից Երևանի Մատենադարանում պահվում է վեց Ավետարան (ձեռագրեր համար՝ 4100,7555,7633,7634,7646,8931) և մեկ Սաղմոսարան (ձեռագիր համար՝2660)։

## Հիշատակումներ
* Ն. արքպ. Պողոսյան- Հմր 584 (469)՝ 1482 թ. Շարակնոցի մեք «247բ. Բնագրէն տարբեր բոլորզրով՝ կայ հետեւեալը.
«Առաքել Գեղամեցի, ԺԶ-Ժ՚Է, կ 112»՛ սա 1589—1630 թթ. ընթացքում տասնյակ ձեռագրեր գրած ու նկարազարդած գրիչ և ծաղկող Առաքել Գեղամացին է։ Այս տեսակ բազմաթիվ օրինակներ ստուգելով համոզվեցինք, որ վրի- պած հիշատակագրություն չկա՝ անվանացանկերի մեշ բոլորը թվագրված են։ Առաքել Գեղա- մացոլ օրինակը հաստատում Է Երուսաղեմի ձեռագրացուցակի առիթով ասվածն այն մասին, որ ձեռագրական աշխատանքի փորձ ունեցողի մոտավոր թվագրումը չթվագրելուց հազար անգամ նախընտրելի Է. սակայն սրա հետ միաժամանակ նկատենք, որ թվագրումը պետք Էր արտահայտել նախ նկարագրության մեշ, հետո միայն՝ անվանացանկում, բանգի այս եղա- նակով պատրաստված ցուցակի ընթերցողն անթվական հիշատակարանի։

## Պատկերասրահ

0000009gospel of 1632. p.16.jpg|/ Առաքել Գեղամեցի/ Աւետարան 1588 թիվ/ Մարիամ եւ Աննա/ Ձեռ. 8931
002.the evangelist matthew. p.45.jpg| Աւետարան 1596 թիվ   Աւետարանիչ՝ Մարկոս   Ձեռ. 4100
000009prediction of prophets. p.25.jpg|Աւետարան 1587 թիվ/ Արտաքսումն ի դրախտէն/ Ձեռ. 10805
003.the evangelist mark. p.46.jpg| Աւետարան 1601 թիվ   Աւետարանիչ՝ Մատթէոս   Ձեռ. 7555
Նկ.-2.-Երևանի-Մ.-Մաշտոցի-անվան-Մատենադարան-N4818-6ա.jpg| «Իսահակի զոհաբերության» պատկեր/ ԱռաքելԳեղամեցի/ ԺԷ. դար, Ձեռ. 7634
004.the evangelist luke. p.47.jpg|Աւետարան 1632 թիվ/ Քրիստոս եւ աշակերտք (վասն ննջմանն Մարիամու)/  Ձեռ. 7646]] 


## Ծանոթագրություններ

Կատեգորիա:Հայ մանրանկարիչներ